Alfrēds Rasiņš

Alfrēds Rasiņš (1916—1995) bija latviešu botāniķis, vaskulāro augu floras un sistemātikas pētnieks, augu aizsardzības speciālists, ekologs un arheologs.

Dzīves gājums 

Dzimis 1916. gada 30. martā Maikopā, Krasnodaras novadā (tagad Krievijas Federācijā) Paula un Eižēnijas Rasiņu ģimenē. 1921. gada rudenī ģimene atgriezās Latvijā. Mācījies Rīgā Franču licejā līdz 1931. gadam. 1936. gadā beidzis Latvijas Evaņģēliski luteriskās baznīcas ģimnāziju un vasarā strādājis pie Kārļa Starca par preparatoru herbārija sagatavošanā. 

1937. — 1938. strādājis Latvijas Lauksaimniecības Kameras Augu aizsardzības literatūras apgādā, bet no 1938. — 1940. bija iesaukts obligātajā karadienestā Latvijas Armijā.
No 1941. līdz 1943. gadam mācījies Latvijas Universitātes (tobrīd Rīgas Universitātes) Matemātikas un dabaszinātņu fakultātē, kuru kara juku laikā tā arī nepabeidza.
1944. gada novembrī sācis savas darba gaitas Latvijas Augu aizsardzības institūtā. Neskatoties uz to, ka viņam bija nepabeigta augstākā izglītība, 1965. gadā viņam atļāva aizstāvēt disertāciju LVU Bioloģijas fakultātē un 1966. gada 3. februārī piešķira bioloģijas zinātņu kandidāta grādu par darbu “Jaunu pesticīdu lietošana zirņu sējumos un rezultātu ticamības novērtēšanas metodes”, jo viņam bija liela zinātniskā un praktiskā darba pieredze un daudz zinātnisku publikāciju. 1992. gadā Latvijas Universitātes habilitācijas un promocijas padome to pielīdzināja Latvijas Republikas bioloģijas doktora grādam.

No 1975. līdz 1977. gada maijam viņš vadīja LPSR ZA Bioloģijas institūtā, Ekoloģijas grupu, kura pētīja piesārņojuma ietekmi uz ekosistēmām. Pēc slimošanas Rasiņš atgriezies Augu aizsardzības institūtā, kur nostrādāja līdz aiziešanai pensijā 1990. gadā. Viņš turpināja darbu pie jaunas nezāļu terminoloģijas vārdnīcas, veica pienākumus ZTK “Efekts ltd” un Agronomu biedrībā.

Alfrēds Rasiņš miris 1995. gada 2. martā Rīgā, apglabāts Meža kapos.

Zinātniskais darbs 

1936. un 1937. gadā Rasiņš strādāja pie K. Starca par preparatoru, tehnisko darbinieku herbārija sagatavošanā. Te viņš aizrāvās ar Latvijas floras pētīšanu. Pirmā pastāvīgā darba vieta A. Rasiņam bija Lauksaimniecības kameras Augu aizsardzības literatūras apgāds, kur viņš iepazinās ar tādiem augu aizsardzības speciālistiem kā entomologs prof. Edgars Ozols, mikologs Jūlijs Smarods, botāniķis Kārlis Starcs. Tas arī noteica tālāko A. Rasiņa dzīves ceļu. Vēlāk daudz ceļojis Latvijā un vācis augus, aizrāvis ar botāniku Edgaru Vimbu, Gaidu Ābeli, Austru Āboliņu.
Rasiņš pētījis Jumurdas apkārtnes floru, Gaujas un Daugavas ieleju floru, Latvijas floras attīstību, fitoģeogrāfiju. Pārstrādājis Jāņa Bicka “Latvijas augu noteicēju” (Rīga, 1946). Tāpat viņš apstrādājis kārklu (Salix L.) ģinti, Cannabaceae, Polypodiaceae, Chenopodiaceae, Amaranthaceae, Portulacaceae, Nymphaeaceae, Papaveraceae, Brassicaceae, Resedaceae dzimtas Baltijas floras konspektam (1. sēj., Tartu, 1993).

Augu aizsardzības institūtā A. Rasiņš strādāja galvenokārt par nezālēm, to bioloģiju, uzskaiti un apkarošanu. Sastādījis nezāļu un to sēklu noteicējus. Vēlāk iesaistījies herbicīdu izmēģinājumos un to efektivitātes noteikšanā. Izstrādājis lauksaimniecības kultūrām kaitīgo organismu uzskaites metodiku, kuru plaši ieviesa praksē; arī vienkāršotu metodiku nezāļu kartēšanai. Rasiņu aizrāva arī matemātisko metožu un jauno tehnoloģiju pielietošana botānikā, augu aizsardzībā. Kopā ar zinātniekiem no Latvijas Valsts mežzinātnes institūta “Silava" viņš izstrādāja pirmos klasifikatorus datu bāzēm, kuras ieviesa gan “Silavā”, gan ZA Bioloģijas institūtā.

Plaša sadarbība A. Rasiņam bija ar arheologiem, kuri veica izrakumus Latvijas pilskalnos — Tērvetē, Asotē, Daugmalē, Talsos u.c. Kā labs augu sēklu pazinējs A. Rasiņš pētīja sēklu atradumus arheoloģiskajā materiālā. Tā tika iegūts priekšstats par kultūraugu un nezāļu izplatību un zemkopības attīstību gan pirms mūsu ēras (Kreiču apmetne Ludzas rajonā), gan arī pēc mūsu ēras no IX līdz XIII gadsimtam visā Latvijā.
 
20. gadsimta 70. gados, strādājot Bioloģijas institūtā Ekoloģijas grupā, A. Rasiņš piedalījās kompleksos pētījumos par rūpnieciskā piesārņojuma ietekmi uz vidi, kas tika atzinīgi novērtēti.
Alfrēds Rasiņš bija plaša profila zinātnieks ar enciklopēdiskām zināšanām. Ļoti daudz viņam palīdzēja svešvalodu zināšanas : vācu, franču, krievu, angļu. Plašas zināšanas A. Rasiņam bija ne tikai par augiem, bet arī Latvijas vēsturē, literatūrā, valodniecībā, folklorā. Viņu vienmēr bija interesanti klausīties. Viņa balss ir skanējusi arī daudzās zinātniskajās konferencēs, simpozijos un kongresos ne tikai Latvijā, Lietuvā un Igaunijā, bet arī Krievijā, Baltkrievijā, Ukrainā.

Alfrēds Rasiņš bija Latvijas Botāniķu biedrības biedrs no 1952. gada, Latvijas Agronomu biedrības biedrs.

Alfrēda Rasiņa herbārijs (apm. 14 000 eksemplāru) glabājas LU Bioloģijas institūta Botānikas laboratorijas Herbārijā (starptautiskais kods LATV). Viņa bibliotēka nodota LU bibliotēkai un Daugavpils Universitātes studiju un pētniecības centram “Ilgas”.

Apbalvojumi 

 Vissavienības Tautsaimniecības sasniegumu izstādes bronzas medaļa par retardenta CCC ieviešanu (1974).
 Prēmēts par darbu “Piesārņojumu raksturs Brocēnu cementa un šīfera kombināta apkaimē un tā ietekme uz apkārtējo vidi” un sakarā ar 60. gadu jubileju (1976).

Darbi 

Izdevumā “Dr. biol. A. Rasiņa darbu bibliogrāfija (1938—1994)” minētas 200 zinātniskas grāmatas, raksti un tēzes, 104 raksti Lauksaimniecības enciklopēdijā, 22 raksti Latvijas mazajā enciklopēdijā. Pavisam 326 zinātniski darbi. Vēlāk publicēti vēl raksti Enciklopēdijā Latvijas daba. Šeit minēti zinātniskie darbi, kas raksturo A. Rasiņa daudzpusīgo pētniecisko darbību.

 Piezīmes par Jumurdas un apkārtnes floru. Daba un Zinātne, Nr. 4. Rīga, 1938.
 Jauna Lobelia dortmanna L. rastuve Vidzemes centrālajā augstienē. Daba un Zinātne Nr. 2. Rīga, 1939.
 Piezīmes par Jumurdas un apkārtnes floru. 2. Daba un Zinātne, Nr. 2. Rīga, 1939.
 J. Bickis Latvijas augu noteicējs. Pārstrādāts un papildināts izdevums. Rīga, 1946.
 Latvijas PSR tīruma nezāļu izplatība un apkarošana. Latvijas PSR Zinātņu Akadēmijas Vēstis, Nr. 2. Rīga, 1947.
 Tīruma nezāles un to apkarošana. Rīga, 1947.
 Ozols E., Rasiņš A., Smarods J. Lauksaimniecības augu kaitēkļu, slimību un nezāļu apkarošana. Rīga, 1950. 137 lpp.
 Ambrosia psylostachia DC. на территории Латвийской ССР. Ботанический журнал, нр. 5. 1950.
 Latvijas PSR nezāļu augļi un sēklas. Rīga, 1954.
 Сабардина Г. , Расиньш А., Бахтеев Ф. Ботаническая экспедиция по западной части Латвийской ССР. Ботанический Журнал, No. 42, Ленинград, 1957.
 Ивы (Salix L.) Латвийской ССР. Растительность Латвийской ССР, т. 2. Рига, 1959.
 Материалы к истории культурных и сорных растениий на территории Латвийской ССР до XIII в.н.э. Растительность Латвийской ССР, т. 2. Рига, 1959.
 Культурные и сорные растения в материалах археологических раскопок на территории Латвийской ССР. Вопросы этнической истории народив Прибалтики. Москва, 1959.
 Kritiskas piezīmes par Latvijas PSR augstāko augu floras jauniem un mazpazīstamiem taksoniem. Bioloģijas Institūta Raksti, Nr. 18. LPSR Zinātņu Akadēmija. Rīga, 1960.
 Культурные и сорные растения и состояние земледелия в окрестностях Асотского городища в 9-13 вв. В Шноре Э. Асотское городище. Рига, 1961.
 Молюск Arianta arbustorum (L.) как вредитель культурных pастений. Критические итоги (1961), т.2. 1962.
 О причинах цикличности размножения листоблошки (Trioza apicalis Forst) в условиях Латвийской ССР. Критические итоги (1961), т.2. 1962.
 Augu ģeogrāfijas, klimata un koku apsalšanas sakarības Latvijas PSR apstākļos. Augu ziemcietība, augstumizturība un to kāpināšanas iespējas. Rīga, 1962.
 Гидрилла мутовчатая (Hydrilloa verticillata L. fil.) в Латвийской ССР и проблема ее появления и распространения в Европе. Latvijas Valsts Universitātes Zinātniskie Raksti. Nr. 49. Rīga, 1963.
 Материалы к фитогеографическому делению Латвийской ССР. Изучение растительности острова Сааремаа. Тарту, 1964.
 Современные высшие сосудистые растения. Ботанические исследования в Латвийской ССР. Рига, 1975.
 & Аболиня А., Питеранс А., Тауриня М. Усовершенствование методики учета обилия мхов, эпифитных грибов, лишайников, водорослей, почвенных диаспор растений и членистоногих в экологических и биоценотических исследованиях. Структура и динамика растительного покрова. Москва, 1976.
 Rasiņš A., Fatare I. Nezāļu rācenis — Brassica rapa L. subsp. Sylvestris (L.) Janchen — Latvijā. Retie Augi un Dzīvnieki. Rīga, 1981.
 Rasiņš A., Tauriņa M. Kultūraugu un nezāļu sēklas Rīgas un tās apkārtnes arheoloģisko izrakumu materiālos. LPSR ZA Vēstures institūta Zinātniskā darba atskaites sesijas materiāli par arheologu un etnogrāfu 1980./1981. gada pētījumu rezultātiem. Arheoloģija. Rīga, 1982.
 Pārskats par Latvijas PSR arheoloģiskajos izrakumos konstatētajām kultūraugu un nezāļu sēklām. Arheoloģija un Etnogrāfija Nr. 14. Rīga, 1983.
 Alpu kreimule — Pinguicula alpina L. — Latvijā. Retie Augi un Dzīvnieki. Rīga, 1985.
 Par introducējamo augu ekoloģiskās bīstamības iepriekšējo novērtēšanu dabas aizsardzības stacionārā. Latvijas PSR floras aizsardzības aktuālās problēmas. Rīga, 1985.
 Rasiņš A., Tauriņa M. Par izzudušo vai izzūdošo nezāļu iekļaušanu republikas Sarkanajā grāmatā un to tālāku saglabāšanu kultūrā. Latvijas PSR floras aizsardzības aktuālās problēmas. Rīga, 1985.
 & Аболиня А., Питеранс А., Тауриня М. Влияние цементной пыли на эпифитную и эпигейную флору споровых растений. Загрязнения природной среды кальцийсодержащей пылью. Рига, 1985.
 Лайвиньш М., Аболиня А., Питеранс А., Расинъш А., Калниня А., Зундане А., Филипсонс Я. Классификаторы высших сосудистых растений, мохообразных и лишайников Латвии. Проблемы моделирования и обработки информации б лесном хозяйстве. Рига, 1986.
 Rasiņš A., Fatare I. Sosnovska latvānis — Heracleum sosnowsky Manden — bīstama nezāle Latvijas florā. Retie Augi un Dzīvnieki. Rīga, 1986.
 Svarīgāko tīrumu un dārzu nezāļu noteicējs pēc viegli ievērojamām pazīmēm. Rīga, 1987.
 Laiviņš M., Rasiņš A. Codelist vascular plants of Latvia and neighbouring countries. Riga, 1994.
 Laiviņš M., Rasiņš A. Vascular plants of Latvia and neighbouring countries. Prague, 1995.

Rakstījis arī Хоpология флоры Латвийской ССР, Dārzs un Drava, Mežsaimniecība un Mežrūpniecība, Dabas un vēstures kalendārs, Lauku Dzīve, Zinātne un Tehnika.

Avoti 
 Enciklopēdija Latvijas Daba 6.sēj, Rīga, 1998.
 Latvijas Nacionālais arhīvs. Latvijas valsts arhīvs. Fonds: LR Izglītības un zinātnes min. LU Bioloģijas institūts. 2367-6-16
 Papendika B. Rasiņtēvs savu dzīves ceļu ir nostaigājis. Ražība , Nr. 4 (1995).
 Tumans V. Alfrēds Rasiņš ir aizgājis no mums. Ražība , Nr. 4 (1995).
 Vimba E. Alfrēdu Rasiņu atceroties. Ražība , Nr. 4 (1995).
 Vimba E., Alfrēds Rasiņš. Vispusīga personība Latvijas zinātnē. http://botany.lv/vesture/personibas/alfreds-rasins/

Atsauces 

Latvijas biologi
Botāniķi
Latvijas arheologi